Ministerstvo financií SR

 
PRÍRUČKA PRE VÝBER PORADCU PRE PRÍPRAVU A REALIZÁCIU PPP PROJEKTU

Október 2009

Účel príručky

Príručka pre výber poradcu pre prípravu a realizáciu PPP projektu (ďalej len „príručka“) je metodickým dokumentom vytvoreným v rámci Schémy technickej pomoci pre verejno-súkromné partnerstvá (PPP) (ďalej len „schéma“) riadenej Ministerstvom financií SR (ďalej len „MF SR“) pri výkone podpornej a metodickej funkcie v rámci riadenia schémy. Základným účelom príručky je poskytnúť všetkým zadávateľom projektov verejno-súkromného partnerstva (ďalej len „PPP projekty“) – bez ohľadu na to, či získavajú konzultačnú a finančnú pomoc zo schémy technickej pomoci pre PPP - praktickú pomôcku pri realizácii verejného obstarávania na výber poradcu. Poradca bude zadávateľovi PPP projektu poskytovať špecifické poradenské služby v jednotlivých fázach/etapách procesu prípravy a realizácie PPP projektov. Táto príručka poskytuje základné dokumenty nevyhnutné pre úspešnú realizáciu daného postupu verejného obstarávania – oznámenia o vyhlásení verejného obstarávania a súťažných podkladov.

Zámerom tejto príručky je ponúknuť jej cieľovým skupinám praktický návod na zabezpečenie úspechu daného postupu verejného obstarávania najmä príkladmi podmienok účasti vo verejnom obstarávaní na potenciálneho poradcu a jeho kľúčových expertov, opisu predmetu zákazky členeného na jednotlivé etapy/fázy (od poradenstva pri vypracovaní štúdie uskutočniteľnosti, cez poradenstvo na prípravu súťažiteľného PPP projektu, výbere súkromného partnera verejným obstarávaním, poradenstvo na uzatvorenie zmluvy k predmetnému PPP projektu, až po poradenstvo na monitorovanie a výkon dohľadu nad plnením zmluvy so súkromným partnerom) a vzoru návrhu zmluvy o poskytovaní poradenských služieb pri príprave projektu verejno-súkromného partnerstva.

Príručka je vzhľadom na zameranie schémy primárne zameraná na stredne veľké a veľké PPP projekty a výber poradcu pri príprave a realizácii tohto druhu PPP projektov. Nie je ale vylúčené, že sa použije aj pri menších PPP projektoch, avšak po určitých úpravách a zmiernení viacerých častí príručky, najmä podmienok účasti a návrhu zmluvy. Jediným určujúcim kritériom / parametrom pre stanovenie veľkosti PPP projektu je jeho investičná hodnota, resp. hodnota predpokladaných investičných nákladov:
Stredne veľké PPP projekty: sú také PPP projekty, ktorých investičná hodnota (t.j. suma predpokladaných investičných nákladov) sa pohybuje od 15 mil. EUR do 120 mil. EUR;
Veľké PPP projekty: sú také PPP projekty, ktorých investičná hodnota (t.j. suma predpokladaných investičných nákladov) je vyššia ako 120 mil. EUR.

Záväznosť príručky

Príručka má vzhľadom na jej obsah a zameranie iba odporúčací charakter pre zadávateľov PPP projektov, ktorí sú zároveň verejným obstarávateľom podľa § 6 zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“) v rámci daného postupu verejného obstarávania, resp. postupu podľa ZVO na výber poradcu. Nie je vylúčené, že niektorými jej prvkami sa môžu pri príprave a realizácii PPP projektu inšpirovať aj obstarávatelia podľa § 8 ZVO a osoby podľa § 7 ZVO, a to najmä opisom predmetu zákazky, podmienkami účasti vo verejnom obstarávaní a návrhom zmluvy o poskytovaní poradenských služieb pri príprave projektu verejno-súkromného partnerstva. Vzhľadom na nastavenie schémy a charakter príručky sa ďalej vychádza z právnej úpravy týkajúcej sa verejného obstarávateľa, čomu zodpovedá aj používaná terminológia podľa ZVO.

Východiská príručky

Príručka vychádza zo ZVO, metodických usmernení a rozhodovacej praxe Úradu pre verejné obstarávanie, osvedčené postupy (best practices) vo verejnom obstarávaní, skúseností MF SR vychádzajúcich z pilotnej verejnej súťaže na predmet zákazky „Poradenské služby na vypracovanie štúdie realizovateľnosti k  PPP projektu Komplexná modernizácia Ústrednej vojenskej nemocnice SNP v Ružomberku“ ako aj z iných súvisiacich metodických dokumentov zaoberajúcich sa problematikou PPP, najmä metodických dokumentov vydaných v rámci schémy. 

Týmito súvisiacimi metodickými dokumentmi, ktoré sú zásadné pre kľúčové časti príručky (podmienky účasti, opis predmetu zákazky a návrh zmluvy), sú najmä:

Návrh implementácie schémy technickej pomoci pre verejno-súkromné partnerstvá (PPP): 
•	definovanie úlohy schémy technickej pomoci pre PPP a špecifikácia jednotlivých štádií procesu prípravy a realizácie PPP projektov, inštitucionálneho zabezpečenia tohto procesu a úloh jednotlivých subjektov; 

Návrh základných metodických a implementačných dokumentov súvisiacich s riadením schémy technickej pomoci pre verejno-súkromné partnerstvá (PPP): 
•	„prvý balík“ metodických dokumentov pre zadávateľov PPP projektov, obsahujúci metodické dokumenty: Osnova projektového zámeru PPP projektu a kritériá pre jeho výber, Kódex riadenia prípravy a realizácie PPP projektu a Prístup k riadeniu rizík v PPP projektoch; 

Príručka pre predkladateľa projektového zámeru, ktorý žiada o konzultačnú a finančnú podporu zo schémy technickej pomoci pre verejno-súkromné partnerstvá (PPP):
•	Praktická príručka pre predkladateľov projektových zámerov, ktorí žiadajú o konzultačnú a finančnú podporu zo schémy, upravujúca podrobný postup a inštrukcie pre získanie tejto podpory;

Postup pri príprave a realizácii PPP projektu a kontrolný proces: 
•	metodický dokument podrobne opisujúci postup zadávateľov pri príprave a realizácii PPP projektu v jeho jednotlivých štádiách; 

Obsah a požiadavky na štúdiu uskutočniteľnosti a komparátor verejného sektora (Public Sector Comparator):
•	metodický dokument, ktorého prvá časť konkrétne rozpracúva základné náležitosti štúdie uskutočniteľnosti PPP projektu a ktorého druhú časť tvorí metodika komparátora verejného sektora - Public Sector Comparator; 

Analýza právnych predpisov vo vzťahu k realizovateľnosti projektov verejno-súkromného partnerstva (PPP) v Slovenskej republike a návrh legislatívnych opatrení v oblasti PPP:
•	V analýze sú podrobne analyzované všeobecne záväzné právne predpisy platné v Slovenskej republike, ktoré právne upravujú realizáciu PPP projektov a navrhujú sa zmeny vybraných všeobecne záväzných právnych predpisov s cieľom vytvoriť vhodné legislatívne podmienky na realizáciu PPP projektov. 

Vyššie uvedené metodické dokumenty sú dostupné na webovom sídle MF SR www.finance.gov.sk v sekcii „Verejno-súkromné partnerstvá (PPP)“.

Dôvody potreby externých poradenských služieb pri príprave a realizácii PPP projektov:

Vzhľadom na komplexnosť PPP projektov a doterajšie malé skúsenosti s ich realizáciou v SR sú služby externých poradcov takmer nevyhnutnosťou. Zabezpečenie skúseného, profesionálne zdatného poradcu pre jednotlivé fázy/etapy procesu prípravy a realizácie PPP projektu je jedným zo zásadných predpokladov úspechu daného PPP projektu. 

V prvom rade sa poskytnutie externého poradenstva vzťahuje k vypracovaniu štúdie uskutočniteľnosti (1. etapa), ktorej výstupom má byť získanie odpovede na otázku, či daný projekt je vôbec výhodné realizovať a ďalej, či je výhodné realizovať ho formou PPP alebo sa použije tradičný spôsob realizácie projektu jedným z postupov verejného obstarávania (napr. verejná súťaž alebo rokovacie konanie so zverejnením). 

Podrobnosti týkajúce sa výkonu poradenstva v etape vypracovania štúdie uskutočniteľnosti sú uvedené v metodickom dokumente Obsah a požiadavky na štúdiu uskutočniteľnosti a komparátor verejného sektora (Public Sector Comparator) a čiastočne v metodickom dokumente Postup pri príprave a realizácii PPP projektu a kontrolný proces.

Druhý zásadný blok externých poradenských služieb sa týka prípravy súťažiteľného PPP projektu (PPP projekt spracovaný v rozsahu dokumentácie nevyhnutnej pre výber súkromného partnera jedným z postupov verejného obstarávania, resp. postupov podľa ZVO), výberu súkromného partnera verejným obstarávaním (zmluvná strana verejného obstarávateľa ako zadávateľa PPP projektu, realizujúca samotný PPP projekt) a poradenstva na uzatvorenie zmluvy k predmetnému PPP projektu (2. etapa). 

Zadávateľ PPP projektu sa môže rozhodnúť využiť služby externého poradcu aj v úvodnej etape/fáze monitorovania a výkonu dohľadu nad plnením zmluvy so súkromným partnerom (3. etapa), dlhodobé využívanie poradenských služieb v tejto etape, ale nie je ekonomicky efektívne.

Podrobnosti týkajúce sa výkonu poradenstva v etape prípravy súťažiteľného PPP projektu, výberu súkromného partnera verejným obstarávaním, poradenstva na uzatvorenie zmluvy k predmetnému PPP projektu, ako aj poradenstva na monitorovanie a výkon dohľadu nad plnením zmluvy so súkromným partnerom sú uvedené v metodickom dokumente Postup pri príprave a realizácii PPP projektu a kontrolný proces.

Samotné verejné obstarávanie na externých poradcov pri príprave a realizácii PPP projektov tak môže prebiehať v nasledujúcich alternatívach s možnými kombináciami v rámci jednotlivých alternatív:
1.	Verejné obstarávanie pre 1. etapu a ďalšie osobitné verejné obstarávanie pre 2. etapu, pričom súčasťou verejného obstarávania pre 2. etapu môže byť aj výber poradcu pre etapu monitorovania a výkonu dohľadu nad plnením zmluvy so súkromným partnerom, začleneným ako ďalšia, 3. etapa plnenia zmluvy, nadväzujúca na 2. etapu, alebo poradcu pre túto implementačnú časť realizácie PPP projektu verejný obstarávateľ vyberie v osobitnom verejnom obstarávaní (spolu by teda mohlo ísť až o 3 postupy verejného obstarávania);
2.	Komplexné verejné obstarávanie na 1. aj 2. etapu, s prípadným výberom poradcu pre etapu monitorovania a výkonu dohľadu nad plnením zmluvy so súkromným partnerom začleneným ako ďalšia, 3. etapa plnenia zmluvy, nadväzujúca na 2. etapu.

Výhody aj nevýhody oboch alternatív sú uvedené v metodickom dokumente Postup pri príprave a realizácii PPP projektu a kontrolný proces, ako aj  v metodickom dokumente Obsah a požiadavky na štúdiu uskutočniteľnosti a komparátor verejného sektora (Public Sector Comparator). 

MF SR odporúča uskutočňovať komplexné verejné obstarávanie na poradenstvo v 1. aj 2. etape a vybrať poradcu, ktorý bude poskytovať poradenské služby tak pri vypracovaní štúdie uskutočniteľnosti, ako aj pri príprave súťažiteľného PPP projektu, výbere súkromného partnera verejným obstarávaním a pri uzatvorení zmluvy k predmetnému PPP projektu. Výber poradcu na 3. etapu, teda na prípadné poradenské služby pri monitorovaní a výkone dohľadu nad plnením zmluvy so súkromným partnerom, môže byť súčasťou tohto komplexného verejného obstarávania, pre úspech daného PPP projektu je ale rozhodujúce najmä poradenstvo pre 1. a 2. etapu.

Možné spôsoby realizácie verejného obstarávania na poradenské služby

Vzhľadom na charakter predmetu zákazky, predpokladanú hodnotu zákazky (z veľkej časti pôjde najmä o nadlimitné zákazky na poskytnutie prioritných služieb) prichádzajú pri verejnom obstarávaní poradenských služieb pri príprave a realizácii PPP projektu do úvahy nasledujúce postupy verejného obstarávania, resp. postupy podľa zákona:
•	Verejná súťaž – bez splnenia podmienok na použitie (pozri text nižšie)
•	Užšia súťaž – bez splnenia podmienok na použitie (pozri text nižšie)
•	Rokovacie konanie so zverejnením –  vzhľadom na charakter predmetu zákazky a okolnosti budúceho plnenia zmluvy bude v praxi pre verejného obstarávateľa problematické preukázať splnenie niektorej z podmienok na jeho použitie uvedených v § 55 ods. 1 ZVO (a) v predchádzajúcej verejnej súťaži, v užšej súťaži alebo v súťažnom dialógu boli všetky ponuky neregulárne alebo inak neprijateľné a za predpokladu, že sa pôvodné zmluvné podmienky podstatne nezmenia; verejný obstarávateľ nie je povinný zverejniť oznámenie o vyhlásení verejného obstarávania, ak rokuje so všetkými uchádzačmi, ktorí v predchádzajúcej verejnej súťaži, v užšej súťaži alebo v súťažnom dialógu splnili podmienky účasti a predložili ponuky podľa požiadaviek verejného obstarávateľa; b) povaha dodávok tovaru, stavebných prác alebo poskytovaných služieb alebo riziká s nimi spojené výnimočne neumožňujú určiť požiadavky na spôsob určenia ceny; c) požiadavky na služby, najmä finančné služby, nemožno určiť dostatočne presne, aby sa mohla použiť verejná súťaž alebo užšia súťaž a d) stavebné práce sa uskutočnia len na výskum, testovanie alebo vývoj, a nie na vytváranie zisku ani na krytie nákladov na výskum a vývoj) a zároveň vzhľadom na typ poradenstva nie je ani účelné rokovať s uchádzačmi o ich ponukách
•	Rokovacie konanie bez zverejnenia – obdobne ako pri rokovacom konaní so zverejnením bude v praxi pre verejného obstarávateľa problematické preukázať splnenie niektorej z podmienok na jeho použitie uvedených v § 58 ods. 1 ZVO
•	Súťažný dialóg (pozri text nižšie)
•	Súťaž návrhov ako osobitný postup podľa ZVO, pri ktorom možno na základe nadväzujúceho rokovacieho konania bez zverejnenia uzatvoriť zmluvu s uchádzačom, ktorého návrh vyhodnotila porota ako víťazný alebo jeden z víťazných v predchádzajúcej súťaži návrhov (pozri text nižšie)

Z vyššie uvedených postupov verejného obstarávania, resp. postupov podľa ZVO prichádzajú do úvahy teda nasledujúce postupy:

Verejná súťaž

Verejná súťaž je pre verejného obstarávateľa upravená v § 51 ZVO. Ide o štatisticky najčastejšie používaný postup verejného obstarávania, v ktorom verejný obstarávateľ na základe oznámenia o vyhlásení verejného obstarávania vyzýva neurčitý okruh záujemcov na predloženie ponuky, ktoré záujemcovia vypracujú podľa pokynov uvedených v oznámení o vyhlásení verejného obstarávania a súťažných podkladoch, ktoré si môžu prevziať od verejného obstarávateľa na základe podmienok uvedených v oznámení o vyhlásení verejného obstarávania. Ponuku môže predložiť iba uchádzač, ktorý si vyžiadal súťažné podklady a  ktorému ich verejný obstarávateľ poskytol. Na rozdiel od užšej súťaže uchádzači predkladajú doklady na preukázanie splnenia podmienok účasti priamo v ponuke. Verejná súťaž je teda „jednokolová“. 

Vzhľadom na lehoty určené ZVO, ktoré sú pri verejnej súťaži v porovnaní napr. s užšou súťažou alebo súťažným dialógom kratšie a vzhľadom na relatívne veľký priestor pre verejného obstarávateľa na určenie podmienok účasti, opisu predmetu zákazky a zmluvných podmienok týkajúcich sa tohto typu verejného obstarávania (k čomu má prispieť aj táto príručka), je verejná súťaž najvhodnejším postupom verejného obstarávania na realizáciu verejného obstarávania poradenských služieb pri príprave a realizácii PPP projektu. 

Z týchto zákonných, ale aj praktických dôvodov je aj táto príručka založená na oznámení o vyhlásení verejného obstarávania a súťažných podkladoch pre nadlimitnú verejnú súťaž. Vzhľadom na rozsah, charakter a dĺžku poskytovania služieb totiž existuje predpoklad, že pôjde takmer vždy o nadlimitné zákazky na prioritné služby (príloha č. 2 ZVO). MF SR zároveň odporúča zadávateľom PPP projektov, aby pri verejnom obstarávaní poradenských služieb pri príprave a realizácii PPP projektov používali verejnú súťaž.

Užšia súťaž

Užšia súťaž je pre verejného obstarávateľa upravená v § 52 - 54 ZVO. Rovnako ako pri verejnej súťaži nestanovuje ZVO žiadne podmienky na použitie užšej súťaže a pre verejného obstarávateľa je teda rovnocenná verejnej súťaži. Od verejnej súťaže sa odlišuje tým, že verejný obstarávateľ sa môže rozhodnúť, či ju bude organizovať pre neobmedzený počet záujemcov alebo pre obmedzený počet záujemcov, ktorých vyzve na predloženie ponuky. Pri užšej súťaži záujemca preukazuje splnenie podmienok účasti vo verejnom obstarávaní ešte pred predložením samotnej ponuky (tzv. predkvalifikácia). Verejný obstarávateľ ich posudzuje pred poskytovaním súťažných podkladov. Výzvu na predkladanie ponúk a súťažné podklady môže dostať len taký záujemca, ktorý splnil podmienky účasti vo verejnom obstarávaní a bol vybraný (v prípade obmedzenia počtu záujemcov).

Hlavnou výhodou užšej súťaže v porovnaní s verejnou súťažou je to, že verejný obstarávateľ dokáže optimalizovať samotný proces verejného obstarávania, keďže po uskutočnení predkvalifikácie a prípadnom obmedzení počtu záujemcov pozná okruh uchádzačov, ktorí môžu predložiť ponuky. Preto je užšia súťaž vhodná pre komplikované zákazky na stavebné práce alebo služby, kde má verejný obstarávateľ vysoké náklady na vytváranie súťažných podkladov a samotnú realizáciu verejného obstarávania a tieto svoje náklady dokáže identifikovať na základe okruhu záujemcov, ktorí prešli predkvalifikáciou, resp. prípadným obmedzovaním počtu záujemcov. Naopak je užšia súťaž vhodná aj pri zákazkách, kde je vzhľadom na jednoduchosť predmetu zákazky (najmä štandardizované tovary, ktoré je schopný dodať veľký počet dodávateľov, napr. kancelárske potreby) predpoklad vysokého počtu záujemcov, ktorí splnia podmienky účasti a ktorí by boli schopní predmet zákazky skutočne dodať. Tu je na mieste uskutočnenie obmedzovania počtu záujemcov, aby verejný obstarávateľ nemusel vyhodnocovať napr. 15 ponúk ale na základe vykonania obmedzenia počtu záujemcov podľa kritérií uvedených v oznámení o vyhlásení verejného obstarávania mu bude predložených ním určený maximálny počet ponúk (min. 5 max. 20) od záujemcov, ktorí by mali byť skúsenejší a stabilnejší. 

Vzhľadom na charakter poradenstva pri príprave a realizácii PPP projektov ale neplatí žiadna z vyššie uvedených výhod užšej súťaže. Náklady na súťažné podklady sú pre verejného obstarávateľa pri zadávaní takejto zákazky relatívne nízke a pre náročnosť podmienok účasti na samotného poradcu a jeho expertov (ako to vyplýva aj z príkladných podmienok účasti v tejto príručke), vyvolávajúcu potrebu vytvárania skupín dodávateľov alebo preukazovania podmienok účasti na finančné a ekonomické postavenie a technickú alebo odbornú spôsobilosť prostredníctvom tretej osoby, ako aj vzhľadom na zložitosť plnenia zmluvy hrozí skôr, že bude predložený nízky počet ponúk či dokonca žiadna ponuka. Preto uskutočnenie vyhodnocovania v 2 „kolách“ – teda uskutočnenie vyhodnotenia splnenia podmienok účasti, prípadné obmedzenie počtu záujemcov a až následná etapa vytvárania, predkladania a vyhodnocovania ponúk – pri verejnom obstarávaní poradenstva pri príprave a realizácii PPP projektu stráca opodstatnenie. Nevýhodou užšej súťaže v porovnaní s verejnou súťažou je vzhľadom na minimálne lehoty určené ZVO aj jej dlhšie trvanie.

Súťažný dialóg

Súťažný dialóg (§ 60 až § 63 ZVO) sa vyhlasuje pre neobmedzený počet záujemcov, pričom verejný obstarávateľ môže obmedziť počet záujemcov, ktorých vyzve na účasť na dialógu, a to najmenej na troch tak, aby umožnil hospodársku súťaž. Pri súťažnom dialógu sa záujemcovia/uchádzači spolupodieľajú na vytváraní opisu predmetu zákazky a/alebo definovaní  právnych a/alebo finančných podmienok projektu. Ide o postup verejného obstarávania pozostávajúci z niekoľkých fáz: podávanie žiadostí o účasť a preukazovanie splnenia podmienok účasti, vedenie dialógu, podávanie ponúk na základe výsledkov vedenia dialógu, vyhodnocovanie predložených ponúk a uzavretie zmluvy. 

Kľúčovú časť súťažného dialógu a zásadnú odlišnosť od iných postupov verejného obstarávania pritom tvorí vedenie samotného dialógu, ktoré umožňuje verejnému obstarávateľovi vzhľadom na rámcovú zákonnú úpravu pomerne veľkú variabilitu. Vedenie dialógu tak môže pozostávať zo zaslania výzvy na účasť na dialóg, realizácie spoločného informatívneho stretnutia verejného obstarávateľa a záujemcov, poskytovania informatívneho dokumentu a jeho prípadného vysvetľovania, vyhotovovania a predkladania riešení, ich predbežného posudzovania či prípadnej prezentácie, vyhodnocovania riešení, vypracovania opisu predmetu zákazky a/alebo právnych a/alebo finančných podmienok projektu a následného zníženia počtu riešení (ak sa uplatňuje). Ak je vedenie dialógu rozčlenené na viaceré etapy, tieto kroky sa v ďalšej etape/etapách opakujú.

Verejný obstarávateľ môže použiť súťažný dialóg pri kumulatívnom splnení dvoch podmienok:

1.	ak ide o obzvlášť zložité projekty (zákazky) a 
2.	ak zároveň nemožno použiť verejnú súťaž alebo užšiu súťaž. 

1.	Obzvlášť zložitou zákazkou sa rozumie zákazka, pri ktorej zadávaní verejný obstarávateľ nie je objektívne schopný (§ 60 ods. 2 ZVO): 
a)	definovať technické požiadavky na základe výkonnostných a funkčných požiadaviek podľa § 34 ods. 2 písm. b), c) alebo d) ZVO, ktoré by spĺňali jeho potreby a ciele; teda objektívne (skutočne a vecne) nevie opísať predmet zákazky na základe technických požiadaviek (tak ako pri zadávaní iných zákaziek v súťažných podkladoch) – technické prostriedky, ktorých prostredníctvom by boli uspokojené jeho potreby, to znamená, že nevie definovať spôsob, ktorým by boli naplnené jeho potreby a/alebo;
b)	špecifikovať právne alebo finančné podmienky projektu; teda objektívne nevie sformulovať právne a/alebo finančné podmienky projektu/zákazky.

Verejný obstarávateľ síce pozná svoje potreby, ale nie je schopný objektívne vopred určiť technické, právne alebo finančné riešenie, ktoré by jeho potreby uspokojilo. Preto je potrebný dialóg medzi verejným obstarávateľom a uchádzačmi. 

Ad 1 a)

Pri tomto verejnom obstarávaní ide o predmet zákazky spočívajúci v poskytnutí špecifického poradenstva (technickej asistencie) pri vypracovaní štúdie uskutočniteľnosti (1. etapa) a pri príprave súťažiteľného PPP projektu, výbere súkromného partnera verejným obstarávaním, pri uzatvorení zmluvy k predmetnému PPP projektu (2. etapa) ako aj v prípadnom poskytnutí poradenských služieb pri monitorovaní a výkone dohľadu nad plnením zmluvy so súkromným partnerom (3. etapa).

Opis predmetu zákazky pri verejnom obstarávaní poradenských služieb pri príprave a realizácii PPP projektu vychádza z veľkej časti zo všeobecne prístupných metodických dokumentov pripravených v rámci schémy, najmä metodického dokumentu Obsah a požiadavky na štúdiu uskutočniteľnosti a komparátor verejného sektora (Public Sector Comparator) a metodického dokumentu Postup pri príprave a realizácii PPP projektu a kontrolný proces. 

Zadávateľ PPP projektu teda:
-	má k dispozícii dostatok východiskových informácií, ktoré sa týkajú predmetu zákazky, 
-	opis predmetu zákazky a najmä samotné plnenie zmluvy vychádza z veľkej časti z vyššie uvedených metodických dokumentov, ako aj tejto príručky,
-	má vzhľadom na ponúkaný vzor zmluvy o poskytovaní poradenských služieb pri príprave projektu verejno-súkromného partnerstva, vychádzajúci z metodického dokumentu príručka pre predkladateľa projektového zámeru, ktorý žiada o konzultačnú a finančnú podporu zo schémy technickej pomoci pre verejno-súkromné partnerstvá (PPP) jasnú predstavu o riadení projektu, spôsobe a harmonograme plnenia zmluvy.

Zadávateľ PPP projektu ako verejný obstarávateľ by preto mal reálny problém odôvodniť objektívnu nemožnosť definovať technické požiadavky na predmet zákazky – teda argumentačne obhájiť existenciu tzv. technickej zložitosti tohto predmetu zákazky. 

Ad 1 b)
Druhá alternatíva v rámci prvej podmienky na použitie súťažného dialógu je takmer neodôvodniteľná, keďže právne aj finančné podmienky projektu sú ako príklad stanovené vo vzore zmluvy o poskytovaní poradenských služieb pri príprave projektu verejno-súkromného partnerstva, ktorý je prílohou č. 2 súťažných podkladov. Návrh zmluvy v tejto príručke pritom vychádza z návrhu zmluvy uvedeného v metodickom dokumente Príručka pre predkladateľa projektového zámeru, ktorý žiada o konzultačnú a finančnú podporu zo schémy technickej pomoci pre verejno-súkromné partnerstvá (PPP) a je s prípadnými úpravami aplikovateľný pre rôzne typy zadávateľov PPP projektov. Návrh zmluvy uvedený v prílohe č. 2 súťažných podkladov v tejto príručke svojou pomerne podrobnou úpravou práv a povinnosti oboch zmluvných strán (zadávateľa PPP projektu ako objednávateľa a úspešného uchádzača ako poradcu) jasne určuje právne podmienky projektu a zároveň aj finančné podmienky projektu – teda najmä spôsob platieb.

Ad 2)

Vzhľadom na vyššie uvedené skutočnosti (najmä Ad 1 b)) je objektívne komplikované odôvodniť, prečo by na kontrahovanie takéhoto typu poradenských služieb nemohol zadávateľ PPP projektu použiť verejnú alebo užšiu súťaž.

Výhody tohto postupu (napr. možnosť uplatniť určitú mieru subjektívnosti pri vyhodnocovaní riešení, pri vedení dialógu je znížené riziko komplikácií - revíznych postupov pre zapojenie záujemcov do procesu a ďalšie) by sa naplno prejavili pri potrebe spätnej väzby od uchádzačov pri definovaní predmetu zákazky a/alebo právnych a/alebo finančných podmienok projektu v rámci vedenia dialógu, ktorý nasleduje po preukázaní splnenia podmienok účasti. Odhliadnuc od problémov s preukázaním podmienok na použitie súťažného dialógu by teda ani vzhľadom na charakter predmetu zákazky nemal súťažný dialóg vzhľadom na jeho komplikovanosť najmä pri vedení dialógu a dlhé trvanie očakávaný efekt.

Vzhľadom na vyššie uvedené skutočnosti MF SR neodporúča použiť na výber poradcu pri príprave a realizácii PPP projektu súťažný dialóg.

Súťaž návrhov

Súťaž návrhov (§ 103 až 108 ZVO) je osobitným postupom podľa ZVO, ktorý samotný nevedie k uzavretiu zmluvy. 	Súťaž návrhov je postup, ktorý umožňuje vyhlasovateľovi súťaže návrhov získať najmä v oblasti architektúry, územného plánovania, stavebného inžinierstva a spracovania dát návrh, ktorý vybrala porota z návrhov predložených do súťaže návrhov s udeľovaním cien, alebo bez udeľovania cien. Vyhodnocovanie uskutočňuje porota podľa súťažných podmienok, pričom porota hodnotí návrhy pri zachovaní ich anonymity a výlučne podľa kritérií určených v súťažných podmienkach. Zmluva na plnenie sa uzatvára na základe nadväzujúceho rokovacieho konania bez zverejnenia s uchádzačom, ktorého návrh vyhodnotila porota ako víťazný alebo jeden z víťazných v predchádzajúcej súťaži návrhov.

Súťaž návrhov má v porovnaní s „klasickými“ postupmi verejného obstarávania viaceré výhody. Možno spomenúť napr., že: 
-	je vhodná pre obstaranie takého predmetu zákazky, ktorého podstata umožňuje voči zadaniu definovať ho ucelene, úplne, definitívne, bez potreby ďalšieho kreovania, dopĺňania; 
-	ide o málo procesne upravený/obmedzený typ kontrahovania; 
-	umožňuje uplatniť subjektívne vyhodnotiteľné kritériá pri hodnotení návrhov. 

Pri projektoch ako je poradenstvo pri príprave a realizácii PPP projektu, sa ale vynára otázka, kde je samotný „intelektuálny“ vklad, výsledok intelektuálnej činnosti účastníka (ako napr. grafický návrh, náčrt sochy, návrh realizácie komunikačnej kampane atď.), ktorý determinuje možnosť použitia súťaže návrhov. Vyriešenie tejto primárnej otázky ďalej umožňuje úvahy o použití kritérií na určenie najvýhodnejšieho návrhu, kde nie je najdôležitejšia cena ale kvalita, originalita, zrozumiteľnosť a ďalšie z podstaty veci subjektívne, „pocitové“ kritériá. 

Vo vzťahu k opisu predmetu zákazky a východiskám verejného obstarávania platia vyššie uvedené argumenty pre neaplikovanie súťažného dialógu.

Týmito okolnosťami sa teda neguje splnenie predpokladov na použitie súťaže návrhov, ale aj opodstatnenosť použitia súťaže návrhov, keďže priestor na „tvorivú iniciatívu“ účastníkov je výrazne obmedzený okolnosťami uvedenými vyššie.

Odhliadnuc od základného problému možnosti použitia súťaže návrhov pri verejnom obstarávaní poradenských služieb pri príprave a realizácii PPP projektu sa súťaž návrhov vyznačuje viacerými negatívami, medzi ktoré patrí napr.: 
-	najdlhšia doba kontrahovania (súťaž návrhov a nadväzujúce rokovacie konanie bez zverejnenia);
-	vysoká možnosť zmarenia celého postupu prostredníctvom revíznych postupov; 
-	nemožnosť dosiahnuť zabezpečenie zákonnej požiadavky anonymity vyhodnocovaných návrhov v aplikačnej rovine – v praxi ide o výhradne formálnu deklaráciu; 
-	legislatívna úprava; 
-	skutočnosť, že po vyhlásení súťaže návrhov nemožno meniť súťažné podmienky;
-	skutočnosť, že nie je možné takto získaný opis predmetu zmluvy (na základe nadväzujúceho rokovacieho konania bez zverejnenia) vo fáze plnenia zmluvy voľne podľa potreby modifikovať prostredníctvom preskupenia/zníženia objemov plnenia a podobne (najmä prostredníctvom dodatkov) a ďalšie.

Vzhľadom na vyššie uvedené skutočnosti MF SR neodporúča použiť na výber poradcu pri príprave a realizácii PPP projektu súťaž návrhov.

Štruktúra príručky

Príručka vytvorená pre nadlimitnú verejnú súťaž je rozdelená do troch základných blokov:
1.	Úvod – účel, záväznosť, východiská a štruktúra príručky, dôvody potreby externých poradenských služieb pri príprave a realizácii PPP projektov, možné postupy verejného obstarávania pri výbere poradcu s odporúčaním najvhodnejšieho postupu podľa ZVO, poznámky a komentár k vzorovým súťažným podkladom a oznámeniam o vyhlásení verejného obstarávania;
2.	Súťažné podklady – kompletné súťažné podklady pre nadlimitnú verejnú súťaž so všetkými prílohami, vychádzajúce pri podmienkach účasti, opise predmetu zákazky a návrhu zmluvy z 2 základných alternatív:
a)	Poradenské služby na vypracovanie štúdie uskutočniteľnosti a
b)	Poradenské služby na vypracovanie štúdie uskutočniteľnosti, prípravu súťažiteľného PPP projektu, výberu súkromného partnera verejným obstarávaním, na uzatvorenie zmluvy k  PPP projektu a na monitorovanie a výkon dohľadu nad jej plnením;
3.	Oznámenia o vyhlásení verejného obstarávania pre verejnú súťaž na vyššie uvedené alternatívy. 

K štruktúre a obsahu príručky všeobecne:

Vzorové dokumenty v oznámeniach o vyhlásení verejného obstarávania a v súťažných podkladoch sú vytvorené pre 2 alternatívy: Verejné obstarávanie pre 1. etapu poradenských služieb a Komplexné verejné obstarávanie na 1.,  2. aj 3. etapu. Primárnym textom je 1. alternatíva, pričom v dokumentoch, kde sú texty pre obe alternatívy uvedené v jedinom dokumente (súťažné podklady so všetkými prílohami, s výnimkou prílohy č. 1 – Opis predmetu zákazky), je text pre 2. alternatívu vyznačený v šedom bloku, spolu s úvodnou identifikáciou cez skratku Alt.. Vzorové dokumenty Oznámenie o vyhlásení verejného obstarávania a Príloha č. 1 súťažných podkladov – Opis predmetu zákazky sú pre väčší počet rozdielov medzi oboma alternatívami a jednoduchosť ich používania vytvorené samostatne pre obe alternatívy.

Niektoré údaje vo vzorových dokumentov sú označené v žltom bloku. Ide o návrhy niektorých podmienok, ktoré môže používateľ príručky meniť alebo doplniť podľa svojej mienky, napr. v podmienkach účasti na preukázanie technickej alebo odbornej spôsobilosti ide o počty rokov skúseností expertov, počty referencií atď. Konkrétne podmienky účasti, najmä požiadavky na expertov možno zmeniť alebo vypustiť. V žltom bloku sú vyznačené aj časti textov, ktoré sa musia aktualizovať vo väzbe na konkrétne verejné obstarávanie, napr. identifikačné údaje verejného obstarávateľa, názov predmetu zákazky, lehoty atď.  

Návrhy textov v žltom bloku vychádzajú zo skúseností MF SR pri výkone svojich úloh v rámci schémy, preto MF SR dáva používateľom príručky do pozornosti, aby najmä pri určovaní podmienok účasti vychádzali z kvalitne definovaného opisu predmetu zákazky a prieskumu trhu tak, aby nezmarili úspech danej verejnej súťaže pre diskriminačné či nesplniteľné podmienky účasti. 

Príručka je tvorená tak, aby umožňovala jej používateľovi modulárnosť pri určovaní rozsahu verejného obstarávania na poradcu. Texty týkajúce sa 2. alternatívy sú preto štruktúrované tak, že umožňujú vytvárať vnútorné kombinácie rozsahu predmetu verejnej súťaže. Používateľ príručky teda môže napr. vytvoriť súťažné podklady pre komplexné verejné obstarávanie iba na prvé dve etapy, bez 3. etapy  (bez poradenstva v úvodnej etape/fáze monitorovania a výkonu dohľadu nad plnením zmluvy so súkromným partnerom) alebo vytvoriť vzorové dokumenty na 3 verejné súťaže – pre každú etapu zvlášť, či vzorové dokumenty na 2 verejné súťaže – na poradenstvo v 1. a 2. etape zvlášť, bez poradenstva v 3. etape. Osobitne možno poukázať na časť plnenia predmetu zákazky v rámci 1. etapy (III. míľnik plnenia predmetu zákazky/zmluvy - Schválenie návrhu projektu so zohľadnením výsledkov štúdie uskutočniteľnosti), ktorý nie je pri každom zadávateľovi povinný. Predmet zákazky a súvisiace dokumenty – najmä návrh zmluvy, tak možno vnútorne upravovať aj v rámci konkrétnej etapy.

Lehoty uvedené na realizáciu konkrétnych míľnikov predmetu zákazky sú uvedené ako maximálne, pre komplikovanejšie poradenské služby, preto v konkrétnom prípade možno tieto lehoty, uvedené ako príklady, skrátiť.

Prílohy súťažných podkladov sú z praktických dôvodov (jednoduchšia úprava dokumentov pri tvorbe a pripomienkovaní súťažných podkladov u verejného obstarávateľa, ako aj zjednodušenie procesu verejného obstarávania voči uchádzačom, ktorí po vyžiadaní súťažných podkladov v elektronickej podobe pri tvorbe ponuky pracujú iba s konkrétnym dokumentom a nie celými súťažnými podkladmi) v samostatných dokumentoch, ku ktorým sa možno dostať po kliknutím na hypertextový odkaz priamo z rozdeľovača ku konkrétnej prílohe súťažných podkladov (kliknutím na text „Odkaz na dokument“).

Jedna z najdôležitejších častí príručky – Opis predmetu zákazky (príloha č. 1 súťažných podkladov) je vytvorená tak, že obsahuje aj pokyny pre doplnenie ďalších relevantných údajov (napr. časť Východiskové informácie, Súvisiace projekty a programy). Opis predmetu zákazky ako aj ďalšia kľúčová časť príručky – Návrh zmluvy (príloha č. 2 súťažných podkladov) upravujú tzv. opčné právo verejného obstarávateľa. Ide o jeho oprávnenie rozhodnúť sa nepokračovať v plnení zmluvy napr. po vypracovaní štúdie uskutočniteľnosti (po ukončení 1. etapy plnenia predmetu zákazky/zmluvy) alebo po ukončení plnenia 2. etapy plnenia predmetu zákazky/zmluvy (teda uzatvorení zmluvy so súkromným partnerom).

K súťažným podkladom:

Vzor súťažných podkladov umožňuje, rovnako ako ďalšie časti príručky, úpravu podmienok a ustanovení v ňom uvedených. Pri viacerých bodoch vo vzore súťažných podkladov je v rámčeku uvedený komentár (poznámky, vysvetlenie), vysvetľujúci a ozrejmujúci navrhnuté znenie daného bodu a ponúkajúci návod ako podmienky a požiadavky v tomto bode uvedené upravovať. Pri používaní príručky, najmä ohľadom podmienok účasti (bod 17 vzoru súťažných podkladov), je preto nevyhnutné zohľadniť zodpovedajúci komentár, poznámky, vysvetlenie, uvedené vo vzore. MF SR dáva používateľom príručky do pozornosti, že nemožno paušálne prevziať znenie konkrétneho bodu súťažných podkladov, najmä podmienok účasti. Znenie konkrétnych podmienok účasti, uvedených v tejto príručke pri konkrétnej podmienke účasti v žltom bloku ako návrhy, vzory, príklady, je totiž nevyhnutné prispôsobiť konkrétnemu opisu predmetu zákazky a výsledkom prieskumu trhu, ktorý by mal predchádzať vyhláseniu samotnej verejnej súťaže.

Navrhované podmienky účasti na poradcu a jeho kľúčových expertov uvedené v tejto príručke vyjadrujú ideálny rámec požiadaviek na poradcu odporúčaný MF SR zadávateľom stredne veľkých a veľkých PPP projektov. Tieto odporúčania vychádzajú jednak zo skúseností najlepšej medzinárodnej praxe, ako aj z reálneho testu pri verejnej súťaži na predmet zákazky „Poradenské služby na vypracovanie štúdie realizovateľnosti k  PPP projektu Komplexná modernizácia Ústrednej vojenskej nemocnice SNP v Ružomberku“. Z hľadiska podmienok účasti kladených na kľúčových expertov tieto vyjadrujú požiadavky, typ, rozsah a dĺžku expertíz potrebné pre schopnosť poradcu vypracovať komplexnú a kvalitnú štúdiu uskutočniteľnosti, resp. poskytnúť zadávateľom pri príprave PPP projektu komplexné poradenstvo na vysokej odbornej (profesionálnej) úrovni.

K opisu predmetu zákazky (príloha č. 1 súťažných podkladov) v 2 alternatívach: 

Opis predmetu zákazky, stanovený v príručke v 2 alternatívach (Verejné obstarávanie pre 1. etapu poradenských služieb a Komplexné verejné obstarávanie na 1.,  2. aj 3. etapu), vychádza z predmetu zákazky na poradenské služby pre prípravu a realizáciu stredne veľkého PPP projektu. Použiteľné sú aj pri výbere poradcu pre prípravu a realizáciu veľkého PPP projektu. Ich nastavenie vychádza zo snahy o optimálne nastavenie podmienok účasti pri stredne veľkom PPP projekte, vychádzajúc zo stavu implementácie PPP projektov v Slovenskej republike v roku 2009 a súvisiacich metodických dokumentov.

Opis predmetu zákazky je nevyhnutné prispôsobiť konkrétnemu PPP projektu, k príprave a realizácii ktorého sa má vyberať poradca. Jednotlivé aktivity a povinnosti poradcu, uvedené v tejto príručke v opise predmetu zákazky, je preto možné v určitej miere upravovať. Je ale potrebné prihliadať na skutočnosť, že uvedené aktivity a povinnosti poradcu sú štandardom daným pre poradenstvo pre stredne veľké a veľké PPP projekty, ale v zásade platia aj pre malé PPP projekty. V princípe tu teda neprichádza do úvahy možnosť tak rozsiahlych zmien, ako je tomu napr. pri podmienkach účasti či pri návrhu zmluvy. Naopak, podmienky účasti je potrebné prispôsobiť už nadefinovanému opisu predmetu zákazky a predchádzajúcemu prieskumu trhu ako aj predpokladanej hodnote zákazky, ktoré budú určujúcim faktorom pre konkrétne znenie podmienok účasti.

K návrhu zmluvy (príloha č. 2 súťažných podkladov) a k vzoru štruktúrovaného rozpočtu ceny zmluvy (príloha č. 3 súťažných podkladov):

Návrh zmluvy o poskytovaní poradenských služieb pri príprave projektu verejno-súkromného partnerstva je v príručke uvedený v 2 variantoch: 

Prvý variant návrhu zmluvy vychádza z naviazania odplaty na míľniky plnenia predmetu Zmluvy. Odplata je tu rozčlenená do viacerých častí počas plnenia Zmluvy a závisí od dosiahnutia konkrétneho míľniku plnenia predmetu Zmluvy. Tento model je vhodný v prípade, ak je na strane zadávateľa PPP projektu (verejného obstarávateľa) možné financovanie daného projektu zálohovým spôsobom, ako je tomu napr. pri projektoch financovaných z fondov EÚ/ES. Predpokladá teda, že zadávateľ PPP projektu má k dispozícii dostatočné finančné krytie už počas plnenia zmluvy s poradcom. 

Druhý variant návrhu zmluvy vychádza z naviazania odplaty na ukončenie samotného poradenstva, teda napr. pri poradenstve súvisiaceho s vypracovaním štúdie uskutočniteľnosti sa odmena poradcovi vyplatí až po ukončení poradenstva, ktoré bolo potvrdené stanoveným spôsobom objednávateľom. Poradca teda v tomto variante, ktorý MF SR odporúča ako vhodnejší, nemá k dispozícii žiadnu formu zálohového financovania a odplata mu bude vyplatená až po riadnom a včasnom ukončení poradenstva. Ocenenie jednotlivých míľnikov plnenia predmetu zmluvy, navrhnuté úspešným uchádzačom, tu nemá vplyv na výšku odplaty a je súčasťou prílohy č. 6 návrhu zmluvy ako aj vzoru štruktúrovaného rozpočtu ceny zmluvy iba vzhľadom na predošlé verejné obstarávanie, kde je pre účely vyhodnocovania ponúk a prípadné vysvetľovanie neobvykle nízkej ceny vhodné mať odplatu rozčlenenú na viaceré aktivity. 

Rovnakým, variantným spôsobom, ako príloha č. 6 návrhu zmluvy, je preto vytvorený aj vzor štruktúrovaného rozpočtu ceny zmluvy (príloha č. 3 súťažných podkladov).

Oba varianty návrhu zmluvy, rovnako ako ostatné časti príručky, sú zostavené tak, že text platný  pre komplexné verejné obstarávanie na 1.,  2. aj 3. etapu (1. alternatíva) je vyznačený v šedom bloku, spolu s úvodnou identifikáciou cez skratku Alt.. Tento spôsob umožňuje jednoduchú úpravu textu návrhu zmluvy, a to podľa voľby konkrétnej alternatívy, buď vymazaním textu vyznačenom v šedom bloku pri 1. alternatíve (Verejné obstarávanie pre 1. etapu poradenských služieb) alebo, naopak, pri zvolení 2. alternatívy (Komplexné verejné obstarávanie na 1.,  2. aj 3. etapu) ponechaním textu vyznačenom v šedom bloku a vymazaním textu vzťahujúceho sa na 1. alternatívu, vždy podľa kontextu daného ustanovenia.

V návrhu zmluvy v oboch variantoch sú podobne ako v ďalších častiach príručky určité údaje vyznačené v žltom bloku, ktoré majú používateľa príručky upozorniť na možnosť zmeny takto označených údajov. Keďže návrh zmluvy, rovnako ako celá príručka, je len odporúčaním, vzorom, zmeny možno vykonať aj v ďalších ustanoveniach návrhu zmluvy. Pri rozsiahlejších úpravách textu návrhu zmluvy je ale potrebné skontrolovať znenie celej zmluvy, keďže zmenou jednej časti návrhu zmluvy môže dôjsť k rozporu takto zmeneného ustanovenia s inými časťami návrhu zmluvy. Rovnako je potrebné pri zmenách návrhu zmluvy skontrolovať odvolávky na iné ustanovenia návrhu zmluvy ako aj väzby takto zmeneného návrhu zmluvy na iné časti súťažných podkladov.

K formulárom vyhlásení uchádzača a plnomocenstiev uchádzača (Príloha č. 4 súťažných podkladov), formuláru Prísľub inej osoby (Príloha č. 5 súťažných podkladov), formuláru Vyhlásenie o dostupnosti (Príloha č. 6 súťažných podkladov) a formuláru Životopis (Príloha č. 7 súťažných podkladov):

Formuláre uvedené v prílohách č. 4 až 7 súťažných podkladov slúžia pre jednoduchšie vytvorenie ponúk uchádzačmi. Znenie formulárov možno, rovnako ostatné časti tejto príručky, meniť, pričom pri niektorých vzorových formulároch sú uvedené aj doplňujúce komentáre.

K Oznámeniam o vyhlásení verejného obstarávania pre 1. alternatívu a 2. alternatívu:

Formuláre oznámenia o vyhlásení verejného obstarávania pre obe alternatívy vychádzajú zo znenia súťažných podkladov, najmä z podmienok účasti uvedených v bode 17 súťažných podkladov. Vytváranie oznámenia o vyhlásení verejného obstarávania je nutné uskutočniť až po finalizácii súťažných podkladov, najmä podmienok účasti, tak aby medzi údajmi uvedenými v súťažných podkladoch a v oznámení o vyhlásení verejného obstarávania nebol rozpor. Vzorové formuláre sú zostavené a naformátované tak, aby umožnili jednoduchšie schvaľovacie procesy u samotného zadávateľa PPP projektu a vytváranie oznámenia v zodpovedajúcich elektronických formulároch.

Prílohy:
Príloha č. 1: Súťažné podklady s prílohami (vo vzorových dokumentoch sú čísla príloh naviazané priamo na samotné súťažné podklady):
Príloha č. 1aa: Opis predmetu zákazky na 1. etapu (Príloha č. 1 súťažných podkladov)
Príloha č. 1ab: Opis predmetu zákazky na 1., 2. a 3. Etapu (Príloha č. 1 súťažných podkladov)
Príloha č. 1ba: Návrh zmluvy – Zmluva o poskytovaní poradenských služieb pri príprave projektu verejno-súkromného partnerstva, vychádzajúci z naviazania odplaty na míľniky plnenia predmetu zmluvy (Príloha č. 2 súťažných podkladov)
Príloha č. 1bb: Návrh zmluvy – Zmluva o poskytovaní poradenských služieb pri príprave projektu verejno-súkromného partnerstva, vychádzajúci z naviazania odplaty na ukončenie poradenstva (Príloha č. 2 súťažných podkladov)
Príloha č. 1ca: Štruktúrovaný rozpočet ceny zmluvy, vychádzajúci z naviazania odplaty na míľniky plnenia predmetu zmluvy (Príloha č. 3 súťažných podkladov)
Príloha č. 1cb: Štruktúrovaný rozpočet ceny zmluvy, vychádzajúci z naviazania odplaty na ukončenie poradenstva (Príloha č. 3 súťažných podkladov)
Príloha č. 1d: Formuláre vyhlásení uchádzača a plnomocenstiev uchádzača (Príloha č. 4 súťažných podkladov)
Príloha č. 1e: Formulár Prísľub inej osoby (Príloha č. 5 súťažných podkladov)
Príloha č. 1f: Formulár Vyhlásenie o dostupnosti (Príloha č. 6 súťažných podkladov)
Príloha č. 1g: Formulár Životopis (Príloha č. 7 súťažných podkladov)

Príloha č. 2a: Oznámenie o vyhlásení verejného obstarávania pre 1. alternatívu
Príloha č. 2b: Oznámenie o vyhlásení verejného obstarávania pre 2. alternatívu